A Tanács határozata

(1993. június 8.)

az Európai Közösségek Elsőfokú Bíróságának létrehozásáról szóló 88/591/ESZAK, EGK, Euratom tanácsi határozat módosításáról

(93/350/Euratom, ESZAK, EGK)

AZ EURÓPAI KÖZÖSSÉGEK TANÁCSA,

tekintettel az Európai Szén- és Acélközösséget létrehozó szerződésre, és különösen annak 32d. cikkére,

tekintettel az Európai Gazdasági Közösséget létrehozó szerződésre, és különösen annak 168a. cikkére,

tekintettel az Európai Atomenergia-közösséget létrehozó szerződésre, és különösen annak 140a. cikkére,

tekintettel az Európai Szén- és Acélközösség Bíróságának alapokmányáról szóló, 1951. április 18-án, Párizsban aláírt jegyzőkönyvre,

tekintettel a Bíróság kérelmére,

tekintettel a Bizottság véleményére,

tekintettel az Európai Parlament véleményére [1],

mivel a 88/591/ESZAK, EGK, Euratom határozattal [2] az Elsőfokú Bíróságnak a Bíróság mellett történő létrehozásának az a célja, hogy a kétfokú bíráskodás bevezetésével, különösen az összetett tényállások alapos vizsgálatát igénylő keresetek tekintetében javítsa a jogalanyok bírósági védelmét és fenntartsa a bírósági felülvizsgálat minőségét, illetve eredményességét a közösségi jogrenden belül, lehetővé téve a Bíróság számára, hogy tevékenységét alapvető feladatára, a közösségi jog egységes értelmezésének biztosítására összpontosítsa;

mivel ugyanezt a célt szem előtt tartva, a megszerzett tapasztalatok alapján célszerű az Elsőfokú Bíróságra ruházott hatáskör bővítése, hogy első fokon eljárva határozzon a természetes vagy jogi személyek által indított keresetek vagy eljárások egyes kategóriái tekintetében;

mivel a 88/591/ESZAK, EGK, Euratom határozatot ezért ennek megfelelően módosítani kell,

A KÖVETKEZŐKÉPPEN HATÁROZOTT:

1. cikk

A 88/591/ESZAK, EGK, Euratom határozat a következőképpen módosul:

1. a 3. cikk (1) bekezdésének helyébe a következő szöveg lép:

"Az Elsőfokú Bíróság első fokon gyakorolja a Közösségek létrehozásáról szóló szerződésekkel és az azok végrehajtására elfogadott jogi aktusokkal a Bíróságra ruházott hatásköröket, amennyiben valamely, a közösségi jog hatálya alá tartozó szerv létrehozásáról szóló aktus másképpen nem rendelkezik:

a) az EGK-Szerződés 179. cikkében és az Euratom-Szerződés 152. cikkében említett jogvitákban;

b) természetes vagy jogi személyek által az ESZAK-Szerződés 33. cikkének (2) bekezdése, 35. cikke, 40. cikkének első és második bekezdése és 42. cikke alapján indított keresetek tekintetében;

c) természetes vagy jogi személyek által az EGK-Szerződés 173. cikkének második bekezdése, 175. cikkének harmadik bekezdése és 178. és 181. cikke alapján indított keresetek tekintetében;

d) természetes vagy jogi személyek által az Euratom-Szerződés 146. cikkének második bekezdése, 148. cikkének harmadik bekezdése, valamint 151. és 153. cikke alapján indított keresetek tekintetében.";

2. A 3. cikk (2) és (3) bekezdése hatályát veszti;

3. A 4. cikk helyébe a következő szöveg lép:

"4. cikk

Az alábbi rendelkezésekre is figyelemmel az Elsőfokú Bíróságra az ESZAK-Szerződés 34., 36., 39., 44. és 92. cikkét, az EGK-Szerződés 172., 174., 176., 184–187. és 192. cikkét, valamint az Euratom-Szerződés 144. cikkének b) pontját, 147., 149., 156–159. és 164. cikkét alkalmazni kell."

2. cikk

"A Szerződés 44. cikkétől eltérve, az Elsőfokú Bíróság valamely általános határozatot vagy általános ajánlást semmissé nyilvánító határozata csak az ezen alapokmány 49. cikkének első bekezdésében említett határidő lejártának napjától vagy – ha e határidőn belül fellebbezést nyújtottak be – a fellebbezés elutasításának napjától lép hatályba, ami azonban nem érinti a félnek azt a jogát, hogy a Szerződés 39. cikkének második és harmadik bekezdése alapján a semmissé nyilvánított jogi aktus hatályának felfüggesztése vagy bármilyen egyéb ideiglenes intézkedés elrendelése érdekében a Bírósághoz forduljon."

3. cikk

Ez a határozat az Európai Közösségek Hivatalos Lapjában való kihirdetését követő második hónap első napján lép hatályba; azonban hatályba lépése a Tanács egyhangúlag hozott határozatával megállapított időpontig elhalasztásra kerül azoknak a kereseteknek a tekintetében, amelyeket természetes vagy jogi személyek az ESZAK-Szerződés 33. cikkének második bekezdése, 35. cikke és 40. cikkének első és második bekezdése alapján indítottak, és amelyek az ESZAK-Szerződés 74. cikkének alkalmazásával kapcsolatos jogi aktusokra vonatkoznak, valamint azoknak a kereseteknek a tekintetében, amelyeket természetes vagy jogi személyek az EGK-Szerződés 173. cikkének második bekezdése, 175. cikkének harmadik bekezdése és 178. cikke alapján kereskedelempolitikai védintézkedésekkel kapcsolatban indítottak az EGK-Szerződés 113. cikke értelmében dömping és szubvenciók tárgyában.

Az ESZAK-Szerződés 42. cikke, az EGK-Szerződés 181. cikke vagy az Euratom-Szerződés 153. cikke alapján indított keresetekre vonatkozó rendelkezések csak a határozat hatályba lépése után megkötött szerződésekre vonatkoznak.

4. cikk

Az Elsőfokú Bíróság elé kell utalni azokat az e határozattal módosított 88/591/ESZAK, EGK, Euratom határozat 3. cikkének hatálya alá tartozó ügyeket, amelyek a Bíróság előtt e határozat hatályba lépésének időpontjában folyamatban vannak, de amelyekben a Bíróság eljárási szabályzatának 44. cikke 1. §-ában előírt előzetes jelentést még nem terjesztették a Bíróság elé.

Kelt Luxembourgban, 1993. június 8-án.

a Tanács részéről

az elnök

N. Helveg Petersen

[1] HL C 241., 1992.9.21., 1. o.

[2] HL L 319., 1988.11.25., 1. o. A javított változatot közzétették: HL C 215., 1989.8.21., 1. o.

--------------------------------------------------